
 2.8.2021
 BG
 Официален вестник на Европейския съюз
 L 277/34
 РЕГЛАМЕНТ ЗА ИЗПЪЛНЕНИЕ (ЕС) 2021/1266 НА КОМИСИЯТА
 от 29 юли 2021 година
 за налагане на окончателно антидъмпингово мито върху вноса на биодизел с произход от Съединените американски щати след преглед с оглед изтичане на срока на действие на мерките в съответствие с член 11, параграф 2 от Регламент (ЕС) 2016/1036 на Европейския парламент и на Съвета
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 11, параграф 2 от него,
 като има предвид, че:
 1. ПРОЦЕДУРА
 1.1. Предходни разследвания и действащи мерки
 (1)
 С Регламент (ЕО) No 599/2009 (2) Съветът наложи окончателно антидъмпингово мито в размер от 0 EUR до 198 EUR на тон върху вноса на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, общоизвестни като „биодизел“, в чист вид или в смес с тегловно съдържание над 20 % на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, класирани към онзи момент в кодове по КН ex 1516 20 98 (код по ТАРИК 1516209820), ex 1518 00 91 (код по ТАРИК 1518009120), ex 1518 00 99 (код по ТАРИК 1518009920), ex 2710 19 41 (код по ТАРИК 2710194120), 3824 90 91, ex 3824 90 97 (код по ТАРИК 3824 90 97 87) и с произход от Съединените американски щати (САЩ или „засегнатата държава“). Антидъмпинговото мито, наложено с посочения регламент, е наричано по-долу „първоначалните мерки“. Разследването, което доведе до налагане на първоначалните мерки, се нарича по-долу „първоначалното разследване“.
 (2)
 С Регламент за изпълнение (ЕС) No 444/2011 на Съвета (3) след разследване за заобикаляне на мерките Съветът разшири обхвата на окончателното антидъмпингово мито, наложено с Регламент (ЕО) No 599/2009, за да включва вноса на биодизел, изпращан от Канада, деклариран или не с произход от Канада, с изключение на произвеждания от дружествата BIOX Corporation, Oakville и Rothsay Biodiesel, Guelph, и двете намиращи се в Онтарио, Канада. Със същия регламент Съветът разшири обхвата на окончателното антидъмпингово мито, наложено с Регламент (ЕО) No 599/2009 на Съвета, за да включва и вноса на биодизел в смес с тегловно съдържание 20 % или по-малко на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, с произход от САЩ.
 (3)
 С Регламент за изпълнение (ЕС) 2015/1518 (4), Европейската комисия повторно наложи окончателните антидъмпингови мерки върху вноса на биодизел с произход от САЩ след преглед с оглед изтичане на срока на действие на мерките („предишния преглед с оглед изтичане на срока на действие на мерките“).
 (4)
 Освен това с Регламент (ЕС) 2015/1518, изменен с Регламент (ЕС) 2016/676 (5), обхватът на окончателното антидъмпингово мито бе разширен, за да включва и вноса на биодизел, изпращан от Канада, деклариран или не с произход от Канада, с изключение на произвеждания